Արման Ջուլհակյան

**Արման Հրաչիկի Ջուլհակյան** (ծն. հուլիսի 24, 1979, Երևան, Հայկական ԽՍՀ, ԽՍՀՄ), հայ բեմադրող ռեժիսոր և բալետմաստեր, 2002 թվականից հանդիսանում է «Նարեկ» պարային դպրոցի գեղարվեստական ղեկավար։

## Կենսագրություն
Արման Հրաչիկի Ջուլհակյանը ծնվել է 1979 թվականի հուլիսի 24-ին Երևանում։ 1986-1996 թվականներին սովորել է Երևանի Շահումյանի անվան թիվ 1 դպրոցում։ 1993-1997 թվականներին ընդունվել և ավարտել է Փանոս Թերլեմեզյանի անվան գեղարվեստի ուսումնարանը։

1997 թվականին ընդունվել է Երևանի թատրոնի և կինոյի պետական ինստիտուտի ռեժիսուրայի ֆակուլտետ, որն ավարտել է 2002 թվականին՝ ստանալով «թատրոնի և կինոյի ռեժիսորի» որակավորում։ 

2002 թվականին զորակոչվել է Հայաստանի պաշտպանության նախարարության «Սարդարապատ» պարային համույթ՝ որպես մենակատար։ 

2004-2013 թվականներին աշխատել է Բարեկամություն Հայաստանի պարարվեստի պետական համույթում որպես առաջատար մենակատար։ Համույթի հետ միասին մեկնել է հյուրախաղերի՝
* Անգլիա (2005),
* Արաբական Միացյալ Էմիրություններ (2007),
* Ռուսաստանի Դաշնության մի շարք քաղաքներ։

1993-2000 թվականներին սովորել է Նորքի հայորդաց տան պարային դպրոցում և 2002 թվականից առ այսօր հանդիսանում է Մայր Աթոռ Սուրբ Էջմիածնի և ՀԲԸՄ Նորքի հայորդաց տան «Նարեկ» պարային դպրոցի, անսամբլի գեղարվեստական ղեկավար։
alt=|մինի

## Ստեղծագործական կյանք
Գործունեության ընթացքում նպաստել է սփյուռքում հայկական պարարվեստի տարածմանն ու զարգացմանը։ Հայաստանում գործող «Discover Armenia» ծրագրի շրջանակներում Հայաստան ժամանող երիտասարդներին սովորացրել է հայկական պարարվեստի մշակույթն ու հայկական պարարվեստի առանձնահատկությունները։

Հյուրախաղերով 2005 թվականին հայ պարը ներկայացրել է ԱՄՆ-ի Նյու Յորք, Վաշինգտոն, Բոստոն, Չիկագո, Վիրջինիա, որից հետո Կանադայի Մոնրեալ, Տորոնտո, Օտտավա քաղաքներում։

2008-2013 թվականներին հրավիրվել է Նյու Յորք, Մոսկվա, Սանկտ Պետերբուրգ հայկական պարն ուսուցանելու։ 

2006 թվականին հյուրախաղերով հանդես է եկել Մոսկվայում։

2007 թվականին համերգներով կրկին մեկնել է Դալաս, Սան Ֆրանցիսկո, Լոս Անջելեսի տարբեր քաղաքներ՝ Սանտա Մոնիկա, Սանտա Բարբարա, Փասադենա, Հոլիվուդ։ Մասնակցել է նաև ԱՄՆ-ում կայացած Հայաստան հիմնադրամի մարաթոն-դրամահավաքին։ 

2011-2012 թվականներին հրավիրվել է աշխատելու՝ Դեթրոյթ, Նյու Յորք։ 

2013 թվականին Մոսկվայում Կրեմլի համերգասրահում մասնակցել է Սայաթ-Նովայի 300-ամյակին նվիրված միջոցառմանը։

2014 թվականին իրականացրել է «Նարեկ» պարային համույթի 25-ամյակին նվիրված հոբելյանական համերգը, Հայաստանի մշակույթի նախարարության և ՀՀ ԿԳՆ-ի կողմից արժանացել Գրիգոր Նարեկացի հուշամեդալի։ 

2016 թվականին Սփյուռքի նախարարության կողմից արժանացել է պատվոգրի՝ սփյուռքահայ երիտասարդների հետ մշտապես մշակութային աշխատանք իրականացնելու համար։

2015 թվականին Ֆրանսիայի ՀԲԸՄ-ի հետ համատեղ ստեղծվել է «Հավերժություն» ներկայացումը՝ նվիրված Մեծ Եղեռնի 100-ամյակին, որն առաջին անգամ ներկայացվել է Մարսելում։ Նախագծի նախաձեռնողն է եղել ֆրանսիահայ ռեժիսոր, պրոդյուսեր Պատրիկ Մալաքյանը։
ձախից|մինի|280x280փքս
2016 թվականի հոկտեմբերի 28-ին Հ. Ղափլանյանի անվան դրամատիկական թատրոնի երկրորդ ռեժիսոր Գրիգոր Խաչատրյանի հետ համատեղ բեմադրել է «Հոգիս» պարային ներկայացումը Նյու Յորքի Բրոդվեյի «Սիթի Սենթր» թատրոնում` նվիրված ՀԲԸՄ-ի 110-ամյակին։ 2016 թվականի դեկտեմբերի 2-ին այդ ներկայացումը Հայաստանում ներկայացվել է Ա. Սպենդիարյանի անվան օպերայի և բալետի ազգային ակադեմիական թատրոնում։ 2017 թվականի մայիսի 21-ին նույն ներկայացմամբ հյուրընկալվել են Գյումրիում։ 

2017 թվականին իրականացվել է «Խոստում» ներկայացումը՝ Հայաստանի պետական սիմֆոնիկ նվագախմբի հետ համատեղ, որը ցուցադրվել է Ա. Սպենդիարյանի անվան օպերայի և բալետի ազգային ակադեմիական թատրոնում, ուր ներկա էին նաև ֆիլմի դերակատարները, օսկարակիր ռեժիսոր Թերի Ջորջը և պրոդյուսեր Էրիկ Իսրայելյանը։

2017 թվականին "Amen Project"-ի նախաձեռնությամբ, օպերային երգիչների, Հայաստանի պետական սիմֆոնիկ նվագախմբի, Հայաստանի ժողովրդական գործիքների նվագախմբի և Հայաստանի պետական ջազ նվագախմբի հետ համատեղ իրակացվել է «Ամեն» ներկայացումը։

Կանադաբնակ կոմպոզիտոր Մաժակ Թոշիկյանի հեղինակային երաժշտության հիման վրա բեմադրված «Սասունցիների պարը» բալետ-ներկայացումը իրականացրել է 2018 թվականին,որը 2019 թվականին ներկայացվել է հանդիսատեսին Ստամբուլում։

«Նարեկ» պարային անսամբլը՝ Արման Ջուլհակյանի գործունեության ընթացքում մասնակից է եղել միջազգային փառատոնների՝

«Planet Of Happiness» միջազգային փառատոն - Գրան-պրի (Բուլղարիա, 2015 թվական)

«Global Fest» արվեստների երկրորդ միջազգային մրցույթ-փառատոն - Առաջին աստիճանի դափնեկիր (Երևան, 2018 թվական)

«Global Fest» արվեստների երրորդ միջազգային մրցույթ-փառատոն - Առաջին աստիճանի դափնեկիր (Երևան, 2019 թվական)

«Old Town Pictures» միջազգային մրցույթ-փառատոն - Առաջին հորիզոնական (Վրաստան, 2019 թվական)

«BBS» միջազգային փառատոն - Դափնեկիր, «Լավագույն խորեոգրաֆիկ կատարում», «Լավագույն պարային անսամբլ» (Վրաստան, 2021 թվական)

«Շիրակի էսքիզներ» տասներորդ պարային հանրապետական մրցույթ-փառատոն - Առաջին կարգ (Գյումրի, 2022 թվական)

2018-2019 թվականներին Մարսելում Արման Ջուլհակյանի և պարուսույց Մելինե Առաքելյանի կողմից իրականացվել է «1000 գույներ» ներկայացումը՝ «Արաքս» պարային համույթի հետ համատեղ։

2017-2018 թվականներին նկարահանվել է «Շանթ» հեռուստաընկերությամբ հեռարձակվող «Outdance» պարային, հումորային սիթքոմում՝ մարմնավորելով պարուսույցի դերը։

2019 թվականի նոյեմբերի 24-ին Ա. Սպենդիարյանի անվան օպերայի և բալետի ազգային ակադեմիական թատրոնում տեղի է ունեցել «Նարեկ» պարային համույթի 30 ամյակին նվիրված հոբելյանական երեկո։ Նույն թվականի դեկտեմբեր 16-ին կրկին Ա. Սպենդիարյանի անվան օպերայի և բալետի ազգային ակադեմիական թատրոնում տեղի է ունեցել «Նարեկ» պարային դպրոցի 30 ամյակին նվիրված հոբելյանական համերգ։
մինի
2021 թվականին բալետմայստեր Արա Ասատուրյանի և Հ. Ղափլանյանի անվան դրամատիկական թատրոնի գլխավոր ռեժիսոր, Հայաստանի վաստակավոր արտիստ Գրիգոր Խաչատրյանի հետ միասին բեմադրել է #44 պարային ներկայացումը՝ նվիրված 44 օրյա պատերազմին։ Պրեմիերան տեղի է ունեցել 2021 թվականի մայիսի 6-ին, Հ. Ղափլանյանի անվան դրամատիկական թատրոնում։

2021 թվականի օգոստոսի 23-ից 28-ը Հայաստանում անցկացվող «SUMMEET» միջազգային փառատոնի շրջանակներում ցուցադրվել է #44 ներկայացումը՝ Երևանի պետական կոնսերվատորիայի օպերային ստուդիայում։

2021 թվականի ավարտին Արման Ջուլհակյանը, Գրիգոր Խաչատրյանը և Արա Ասատուրյանն ստեղծել են ևս մեկ նախագիծ՝ պարային-կրկեսային ներկայացում՝ ըստ Մետերլինկի «Կապույտ թռչունը» հեքիաթի։ Համանուն ներկայացման պրեմիերան տեղի է ունեցել դեկտեմբերի 28-ին, Կինոյի տան դահլիճում։

2022 թվականի մարտի 27-ին՝ Հայաստանի ամենամյա «Արտավազդ» ազգային թատերական մրցանակաբաշխության ժամանակ #44 պարային ներկայացումը ճանաչվել է «Տարվա լավագույն պլաստիկ ներկայացում»։

Նույն թվականի ապրիլի 29-ին՝ ՅՈՒՆԵՍԿՕ-ի պարարվեստի միջազգային օրվա 40 և Ժան Ժորժ Նովերի ծննդյան 295 ամյակների կապակցությամբ, կատարողական արվեստի համաշխարհային ասոցիացիայի կողմից Արման Ջուլհակյանն արժանացել է «Անահիտ» Ոսկե մեդալի։

2022 թվականին հանդիսացել է ՀՀ կրթության, գիտության, մշակույթի և սպորտի նախարարության և Գ․ Սունդուկյանի անվան ազգային ակադեմիական թատրոնի նախաձեռնությամբ կազմակերպված «Դասարան+Դասական» մշակութային կրթական ծրագրի դասախոս։

2022 թվականից - Երևանի թատրոնի և կինոյի պետական ինստիտուտի դասախոս։

2022 թվականի հոկտեմբերի 25-ին, Գաբրիել Սունդուկյանի անվան ազգային ակադեմիական թատրոնի փոքր բեմում կայացել է «Մենք կանք...» պարային ներկայացման պրեմիերան։ Մեկ գործողությամբ պլաստիկ ներկայացումը ստեղծվել է Global to Local և Bridge to Armenia կազմակերպությունների համագործակցության շրջանակներում։

2023 թվականի ապրիլի 27-ին, Գաբրիել Սունդուկյանի անվան ազգային ակադեմիական թատրոնում տեղի է ունեցել մեծարման երեկո՝  նվիրված «Նարեկ» պարային դպրոցի հիմնադիր, հայկական պարարվեստի գործիչ, բալետմայստեր Փայլակ Սարգսյանի ստեղծագործական գործունեությանը։

2024 թվականին «Շանթ ՀԸ» հետ միասին կազմակերպվել է «Ազգային պարեր» նախագիծը, որի շրջանակներում Արման Ջուլհակյանը հանդիսացել է ծրագրի գեղարվեստական ղեկավար։

2024 թվականին՝ «Նարեկ» պարային անսամբլի 35 ամյակին նվիրված, իրականացրել է թվով 5 մենահամերգ՝ Կ․ Ստանիսլավսկու անվան ռուսական դրամատիկական թատրոնում,Գ․ Սունդուկյանի անվան ազգային ակադեմիական թատրոնում, Հ․ Պարոնյանի անվան երաժշտական կոմեդիայի պետական թատրոնում։

## Անձնական կյանք
Ամուսնացած է, ունի երկու երեխա։

## Պատկերասրահ

Պատկեր:Narek 25.jpg
Պատկեր:«Նարեկ» պարային համույթի 25-ամյակ.jpg
Պատկեր:IMG-20200223-WA0002 06.jpg
Պատկեր:IMG-20200223-WA0002 04.jpg
Պատկեր:IMG-20200223-WA0002 05.jpg
Պատկեր:IMG-20200223-WA0002 02.jpg
Պատկեր:Hashtag44.jpg
Պատկեր:«Կապույտ թռչունը».jpg


## Ծանոթագրություններ

Կատեգորիա:1978 ծնունդներ
Կատեգորիա:Երևան քաղաքում ծնվածներ
Կատեգորիա:Երևանի թատրոնի և կինոյի պետական ինստիտուտի շրջանավարտներ
Կատեգորիա:Հայ բալետի արտիստներ
Կատեգորիա:Հայ բալետմայստերներ
Կատեգորիա:Հուլիսի 24 ծնունդներ